《题西山五仙图》
元代·刘崧

西山多仙灵，往往宅幽阻。飘然不可招，作者焉得数。

昔在汉晋间，凌厉出梅许。伟哉忘机士，泯迹事纳吐。

千载仰高风，谁能究其绪。披图觌古像，先后得四五。

苍茫越王山，飒杳文绣虎。陈陶终市药，伊业解歌舞。

把卷识肩吾，曳杖知蕴古。神情各冲逸，簪褐杂襦裋。

观其英迈姿，宇宙一仰俯。超遥云中物，安得系缨组。

佯狂或玩世，精鍊得无补。终然委大化，岂必事矫举。

吾恒登鹤岭，览胜睇玄圃。长松夹皓月，阴壑振清羽。

药庐与丹井，一一恒历睹。独不逢若人，高怀竟谁语。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。